Video: Singende peuter maak vriende op strand‘n Skermgreep uit die video. ŉ Video van ŉ skattige seuntjie wat op ŉ strand “Shosholoza” uit volle bors sing en ŉ groep plaaslike seuns wat op ŉ rots naby speel dan spontaan begin saamsing, het sosialemediagebruikers aan die gons. Die driejarige Arlo Venter van Paarl was saam met sy ma, Sonnika, pa, Dawie, en ŉ groep vriende met vakansie op die strand by Glenmore naby Port Edward toe hy skielik “Shosholoza” begin sing het. Sonnika, ŉ musiekonderwyseres, het aan Maroela Media gesê sy het die video geneem. “Ons het van die strand af gekom en was op pad boontoe met die paadjie. Ons het stilgestaan, want ons wou ŉ foto neem.” Sy sê sy het haar foon se verstellings na video verander toe Arlo begin sing. “Ek het afbeweeg na die strand om die foto van Arlo en Dawie te neem, toe Arlo besluit om ‘Shosholoza’ te begin sing. Hy het seker maar gedink dit is sy oomblik toe sy pa hom optel,” lag Sonnika. “En die volgende oomblik, tot ons verbasing, het die kinders op die rots ook begin saamsing.” Sy sê die oomblik was vir hulle “spesiaal”. “Toe ons wegstap, het die kinders op die rots vreeslik gewaai en totsiens gesê. Daar was dadelik ŉ vriendskapsgevoel.” Klein Arlo (links) en sy boetie Leon (regs) hou van musiekmaak. (Foto: Verskaf) Sonnika vertel dit was sy wat vir Arlo die liedjie geleer het. “Ek gee skool by albei my kinders se skole. Arlo is in die Montessori-skool en hy en sy ouer boetie, Leon (7), sing gereeld in die huis. ‘Shosholoza’ is een van hul gunstelinge om te sing. Leon bou vir hulle tromstelle met koffie- en melkblikke en hy is ook die een wat seker maak Arlo spreek al sy woorde reg uit. “Ek het toe besluit dat ons “Shosholoza” sommer in die skoolkonsert moet inwerk. ŉ Xhosa-sprekende klas-assistent, Nolita, het my gehelp.” Sy sê musiek is ŉ kragtige medium wat mense onmiddellik oor grense heen kan bind. “Sang is ook ŉ wonderlike manier om terneergedruktheid te vernietig. Dit lig dadelik die hart en die gees. As enigiemand iets uit hierdie video moet wegneem, is dit die volgende: Sit af die radio en sing saam met jou kinders!”